2016.III.jegyzőkönyv

a Budaörsi Örmény Nemzetiségi Önkormányzat által megtartott testületi ülésén, 2016. március 17-én 19.30 órai kezdettel. Helyszín: a Budaörsi Örmény Nemzetiségi Önkormányzat székhelye, Budaörs, Víg. u. 55.

Jelen vannak: Bokor Sándorné, Fancsali G. János elnök, Dr. Kontra Gábor a Budaörsi Polgármesteri Hivatal Jegyzői Irodája részéről. Fancsali Bence munkahelyi elfoglaltsága miatt hiányzik.

Elnök: Megállapítom, hogy az ülés határozatképes, szavazásra bocsátom a következő napirendet:

1. Budaörsi Örmény Nemzetiségi Önkormányzat 2015. évi költségvetésének módosítása
2. Beszámoló a városi pályázatunkról
3. Beszámoló az április 12-iki Örmény est előkészületeiről

15/2016. (III.17.) sz. BÖNÖ határozat. A testület egyhangúlag, kettő igen szavazattal elfogadta a következő napirendi pontokat:

1. Budaörsi Örmény Nemzetiségi Önkormányzat 2015. évi költségvetésének módosítása
2. Beszámoló a városi pályázatunkról
3. Beszámoló az április 12-iki Örmény est előkészületeiről

Elnök:Jegyzőkönyv vezetőnek az elnököt, jegyzőkönyv hitelesítőnek Bokor Sándornét ajánlom.

Bokor Sándorné: Elfogadom.

16/2016. (III.17.) sz. BÖNÖ határozat. A testület egyhangúlag, két igen szavazattal elfogadta jegyzőkönyv vezetőnek az elnököt, jegyzőkönyv hitelesítőnek Bokor Sándornét.

Napirendi pontok előtt felszólalt Dr. Kontra Gábor a következő észrevételekkel:1. az írásos előterjesztésekben legyen konkrét határozati javaslat. 2. az Együttműködési megállapodásokról: a legutóbbi ülésen az előterjesztés semmilyen konkrét határozati javaslatot nem tartalmazott, ennek hiányában nem lehet általános állásfoglalást adni.

Elnök: a másik féllel történt egyeztetések után, ők megküldik postán az általuk már megtárgyalt, jóváhagyott és aláírt megállapodásokat. Hogy mikor érkeznek ezen dokumentumok, ez már a posta felelőssége. Például a Bp., XV. kerületi Örmény Nemzetiségi Önkormányzattól mai napig nem érkezett meg ez a dokumentum, így három hét várakozás után mondhatjuk, hogy elvesztődött a postán.

Dr. Kontra Gábor: jelzi, hogy a törvényi előírás ellenére az előző aláírt jegyzőkönyv nem került megküldésre a kormányhivatalnak tizenöt napon belül, és kéri, hogy erre figyeljen oda a képviselő-testület.

Elnök: Betegségem miatt a **február 22-iki hétfői** ülésünk jegyzőkönyvét nem tudtuk korább, csak **március 7-én hétfőn** megküldeni a jegyzői Iroda felé. Kérdés: valóban letelt a 14 nap március 6-án vasárnapi napon, vagy március 7. a 14-ik nap? További kérdés: ilyen esetben szükséges orvosi igazolást csatolnunk a jegyzőkönyv mellé, akadályozó betegségünkről?

**1. napirendi pont.**

**Budaörsi Örmény Nemzetiségi Önkormányzat 2015. évi költségvetésének módosítása**

Elnök: Az államháztartásról szóló 2011. évi CXCV. törvény 34. §. (5) bekezdése alapján terjesztem elő a nemzetiségi önkormányzat 2015. évi költségvetésének módosítását.

A Budaörsi Örmény Nemzetiségi Önkormányzat a 60/2015 (VII.14.) sz. BÖNÖ határozatával módosította utoljára a költségvetését.

A költségvetés módosítására a felügyeleti módosítások, átcsoportosítások átvezetése miatt van szükség.

1. A működési többletbevétel beemelését jóváhagyjuk, amellyel a dologi kiadások előirányzatát emeljük meg 41 eFt összeggel.

2. A megbízási díjak, valamint a reprezentációs kiadások és az azt terhelő adók és járulékok fedezetét a dologi kiadások előirányzatának terhére biztosítjuk.

A fenti módosításokat a költségvetési határozatba a következőképpen épülnek be:

*eFt-ban*

|  |  |
| --- | --- |
| Bevételek/ I.3. Működési bevételek sor nő | 41 |
| Kiadások/ I.3. Dologi kiadások sor nő | 41 |
| Kiadások/I.1. Személyi juttatások sor nő | 114 |
| Kiadások/I.2. Munkaadókat terhelő járulékok és szociális hozzájárulási adó sor nő | 86 |
| Kiadások/ I.3. Dologi kiadások sor csökken | -200 |

Bevételi előirányzat növekedés: 41 e Ft

Kiadási előirányzat növekedés: 41 e Ft

**A Budaörsi Örmény Nemzetiségi Önkormányzat költségvetési főösszege a fenti módosításokkal összesen 41 e Ft-tal emelkedik.**

A testület egyhangúlag, két igen szavazattal az alábbi határozatot hozta:

17/2016. (III.17.) sz. BÖNÖ határozat

Budaörsi Örmény Nemzetiségi Önkormányzat 2015. évi költségvetésének módosítása

Budaörsi Örmény Nemzetiségi Önkormányzat a 2015. évi költségvetésének módosítását az előterjesztés 1. sz. mellékletben foglalt tartalommal **3 142 eFt főösszeggel** fogadja el.

**2. napirendi pont: Beszámoló a városi pályázatunkról.** Elnök: 2016.évi városi pályázataink a 3/2016 (I.28.) sz. határozatunk szerint a következők voltak: működési költségre kértünk 530.000 Ft-ot, genealógiai kutatásra kértünk 370.000 Ft-ot (200.000 Ft önerő mellett), zenei hanglemez felvételre és nyomásra kértünk 800.000 Ft-ot (305.000 Ft önerő mellett), könyvkiadásra kértünk 419.000 Ft támogatást. A február 18-iki második egyeztetésen született eredmény szerint működésre kaptunk 150.000 Ft-ot, ami a 2015. évi hasonló célú támogatáshoz képest (400.000 Ft) alig 37,5%. Azaz 62,5%-os csökkenés. A könyvkiadásra 0 Ft-ot kaptunk, ami a 2015. évi hasonló célú támogatáshoz képes (300.000 Ft) alig hasonlítható. A hanglemezre ugyancsak 0 Ft-ot kaptunk. A genealógiai kutatásra kaptunk 370.000 Ft-ot. Utóbb érkezett a Köznevelési és Közművelődési Osztály munkatársának 2016. március 5. napján, elektronikus úton küldött levele, amely a szerződés 5. pontja (mely előző években még nem itt szerepelt) szerint „beszedési megbízás”-ra, magyarúl azonnali inkasszóra hatalmazza fel a Város Polgármesteri Hivatalát, „ha bárkinek az elszámolását nem fogadja el az önkormányzat, vagy nem számol el, és nem is jelentkezik, akkor az önkormányzat által kifizetett összeg levonható a számlájáról.” Tekintettel a nemzetiségi jogok törvényi szabályozására, a Város és az örmény nemzetiségi önkormányzat között kötött együttműködési megállapodásra és ismerve, hogy eddig 18 év alatt egyetlen elszámolásunkat sem utasította vissza az önkormányzat, úgy véljük, ez esetben képviselőink személyes anyagi felelőssége meghaladja fizetőképességüket.

A napirendi pont részletes megtárgyalása után a testület a következőképp döntött:

18/2016. (III.17.) sz. BÖNÖ határozat. A testület egyhangúlag, két igen szavazattal úgy dönt, hogy tekintettel a város nehéz anyagi helyzetére, értékelve a támogatási jóakaratú szándékot megköszöni a 2016. évi pályázatokon nyert összegeket és nem tart igényt sem a működési célú 150.000 Ft támogatásra, sem a genealógiai kutatás 370.000 Ft-nyi támogatására. Úgy véljük, annyi korábbi évi támogatás után, amivel a város segítette munkánkat, most mi is segíteni tudunk ezzel a fenti 520.000 Ft összeggel a település költségvetésén.

3. napirendi pont. Elnök: Az április 12-iki rendezvényünk költségvetésünkre vonatkozóan is döntenünk kell.A kérdés részletes megtárgyalása után a következőképp dönt:

19/2016. (III.17.) sz. BÖNÖ határozat. A testület egyhangúlag, két igen szavazattal az április 12-iki örmény est első felére legfeljebb 95.000 Ft-ot, az állófogadásra 40.000 Ft-ot, a színházi előadásra legfeljebb 95.000 Ft-ot biztosít költségvetéséből.

Elnök: Most 20:50 óra, a napirendi pontokat megtárgyaltuk, megköszönve a jelenlétet az ülést bezárom.

Bokor Sándorné Fancsali G. János

jegyzőkönyv hitelesítő elnök